CELEX: 52017PC0093
Language: hu
Date: 2017-02-22
Title: Javaslat A TANÁCS VÉGREHAJTÁSI HATÁROZATA Salzburg tartomány adósságadatainak manipulálása miatt az Ausztriát érintő pénzbírság kiszabásáról

EURÓPAI BIZOTTSÁG
            Brüsszel, 2017.2.22.
            COM(2017) 93 final
            2017/0044(NLE)
            Javaslat
            A TANÁCS VÉGREHAJTÁSI HATÁROZATA
            Salzburg tartomány adósságadatainak manipulálása miatt az Ausztriát érintő pénzbírság kiszabásáról
            
               
         
         
            
               INDOKOLÁS
            
            
               1.
                     Az ajánlás előzményei
            
            
               Az Európai Unió működéséről szóló szerződés (EUMSZ) 126. cikkének (1) bekezdése szerint a tagállamoknak kerülniük kell a túlzott költségvetési hiányt. Az EUMSZ 121. és 126. cikke, vagy a Szerződésekhez csatolt, a túlzott hiány esetén követendő eljárásról szóló jegyzőkönyv alkalmazása szempontjából lényeges, költségvetési hiányra és államadósságra vonatkozó adatok az Unió gazdaságpolitikai koordinációjának alapvető bemeneti forrásai.
            
            
               A költségvetési felügyelet euróövezetbeli eredményes érvényesítéséről szóló, 2011. november 16-i 1173/2011/EU európai parlamenti és tanácsi rendelet
                  1
                szankciórendszert határoz meg az euróövezetbeli költségvetési felügyelet érvényesítésének javítása érdekében. Ezzel összefüggésben a rendelet 8. cikkének (1) bekezdése az elrettentés érdekében kimondja, hogy a Tanács a Bizottság ajánlása alapján eljárva pénzbírságot szabhat ki a hiány- és adósságadatok – akár szándékosan, akár súlyos gondatlanságból történő – valótlan bemutatásáért felelős tagállamra.
            
            
               A Bizottság az 1173/2011/EU rendelet 8. cikkének (3) bekezdésével élve minden szükséges vizsgálatot elvégezhet, ha megítélése szerint lényeges jelek utalnak a költségvetésihiány- és az államadósság-adatok valótlan bemutatására. A Bizottság 2016. május 3-án vizsgálatot indított az osztrák statisztikák manipulálásával kapcsolatban.
            
            
               A 2012/678/EU felhatalmazáson alapuló bizottsági határozat 6. cikke értelmében Ausztria 2016. december 20-án felkérést kapott arra, hogy tegye meg észrevételeit az osztrák statisztikák manipulálásával kapcsolatos vizsgálat előzetes megállapításaira vonatkozóan. A Bizottság az előzetes megállapításokkal kapcsolatos írásos észrevételek 2017. január 19-ig történő benyújtását kérte Ausztriától. Ausztria 2017. január 25-én küldte meg írásos észrevételeit.
            
            
               A Bizottság 2017. február 22-én Ausztria észrevételeit is figyelembe véve elfogadta az osztrák statisztikák manipulálásával kapcsolatos, 1173/2011/EU rendelet
                  2
                szerinti vizsgálatról szóló jelentést (a továbbiakban: jelentés). 
            
            
               A jelentés megállapítja, hogy a Landesrechnungshof (LRH), Salzburg tartomány tartományi hivatala és a hivatalban lévő tartományi kormány, azaz az Osztrák Köztársaság államháztartási szektorán belüli szervek súlyos mulasztást követtek el azáltal, hogy nem biztosították az adatok összeállításának megfelelő ellenőrzését és a jelentéstételi eljárásokat. Ezáltal az említett szervek elősegítették, hogy Salzburg tartomány tartományi hivatalának költségvetési részlege megtévesztő adatokat tehessen közzé a pénzügyi tranzakciókról, illetve eltitkolhassa azokat, amelynek következtében 2012-ben és 2013-ban, vagyis az 1173/2011/EU rendelet hatálybalépését követően a 2008–2012 közötti évekre
                  3
                vonatkozó osztrák államadóssági adatokkal megtévesztették az Eurostatot.
            
            
               A jelentés azt is megállapította, hogy az Osztrák Statisztikai Hivatal (a továbbiakban: STAT) tudatában volt annak, hogy fennállt annak a lehetősége, hogy Salzburg tartomány számláival kapcsolatban legalább 2012. december 6-a óta megtévesztő adatokat nyújtottak be, jóllehet e tényről csak 2013. október 10-én tájékoztatta a Bizottságot (Eurostat).
            
            
               Az államadóssági adatok valótlan bemutatását illetően teljesülnek az 1173/2011/EU rendelet 8. cikkének (1) bekezdése szerint annak ajánlásához szükséges feltételek, hogy a Tanács pénzbírságot szabjon ki a tagállamra: Ausztria 2012 márciusában és szeptemberében, valamint 2013 márciusában és szeptemberében – vagyis a rendelet 2011. december 13-i hatálybalépése után – téves adatokat közölt az Eurostattal. 
            
            
               2.
                     A pénzbírság kiszámítása
            
            
               Az 1173/2011/EU rendeletben
                  4
                foglaltak szerint a statisztikák manipulálásával kapcsolatos vizsgálatokról és pénzbírságokról szóló, 2012. június 29-i 2012/678/EU felhatalmazáson alapuló bizottsági határozat 14. cikke értelmében a Bizottság biztosítja, hogy az ajánlás szerinti pénzbírság hatékony, arányos és visszatartó erejű legyen. A pénzbírság összegét kétlépcsős módszerrel állapítják meg. A Bizottság először meghatározza a referenciaösszeget, majd azt az eset sajátos körülményeit figyelembe véve lefelé vagy felfelé módosíthatja.
            
            
               A 2012/678/EU felhatalmazáson alapuló határozat 14. cikkének (2) bekezdése értelmében a referenciaösszeg azon nagyobb hatás 5 %-a, amelyet a megtévesztés a túlzotthiány-eljárás szerinti adatszolgáltatás releváns évei tekintetében Ausztria államadósságára gyakorol. Az Osztrák Köztársaság által a túlzotthiány-eljárás keretében 2014 áprilisában jelentett 2012. évi adósságadatokat 1 192 millió EUR-val kellett korrigálni. A referenciaösszeg így 59,6 millió EUR.
            
            
               A 2012/678/EU felhatalmazáson alapuló határozat 14. cikke (3) bekezdésének d) pontja szerinti kritériumok tekintetében a kiindulópont az, hogy a referenciaösszeg a megállapítható legnagyobb összegnek és az utolsó adatszolgáltatás négy éve közül azon évek számának szorzatával egyenlő, amelyekben sor került a releváns valótlan bemutatásra. A fentiekben említettek alapján a megállapítható legnagyobb összeg 2012-ben 1 192 millió EUR volt. Ezenfelül az utolsó adatszolgáltatás, amelyben sor került a megtévesztésre, a túlzotthiány-eljárás keretében 2013 októberében történt, a 2009–2012 közötti évekre kiterjedően. Mivel az 1173/2011/EU rendelet csak 2011. december 13-án lépett hatályba, és e dátum előtt nem lehetett szankcionálni a költségvetési hiányra és az államadósságra vonatkozó megtévesztő adatok benyújtását, csak a 2011. és 2012. évekre vonatkozó valótlan bemutatás releváns, amelyre a 2012. évi és 2013. évi túlzotthiány-eljárás keretében került sor. Ezzel összefüggésben a referenciaösszeget kettővel kell megszorozni, amelynek eredménye 119,2 millió EUR. 
            
            
               A 2012/678/EU felhatalmazáson alapuló határozat 14. cikke (3) bekezdésének a) pontja szerinti kritériumok tekintetében a Bizottság jelentése megállapítja, hogy az Osztrák Köztársaság egészének adósságára gyakorolt hatás korlátozottsága miatt a megtévesztő adatok benyújtása nem gyakorolt jelentős hatást az Unió megerősített gazdasági kormányzásának működésére. Ezzel összefüggésben a Bizottság a konkrét körülményeket figyelembe véve úgy véli, hogy az Osztrák Köztársaságra kiszabandó pénzbírság mértéke csökkenthető.
            
            
               A 2012/678/EU felhatalmazáson alapuló határozat 14. cikke (3) bekezdésének b) pontja szerinti kritériumok tekintetében a jelentés jelzi, hogy a megtévesztés súlyos gondatlanság eredménye. A jelentés tehát nem állapítja meg a megtévesztés szándékosságát a túlzotthiány-eljárás tekintetében (ezzel kapcsolatban lásd a jelentés 4. szakaszát). Ennélfogva a konkrét körülményeket figyelembe véve nincs szükség a pénzbírság módosítására.
            
            
               A 2012/678/EU felhatalmazáson alapuló határozat 14. cikke (3) bekezdésének c) pontja szerinti kritériumok tekintetében a jelentés megállapítja, hogy a megtévesztő adatok benyújtását elősegítette az a tény, hogy az Osztrák Köztársaság államháztartási szektorának három szerve súlyos mulasztást követett el azáltal, hogy nem biztosította az adatok összeállításának megfelelő ellenőrzését és a megfelelő jelentéstételi eljárásokat (e tekintetben lásd a jelentés 3. és 4. szakaszát). Mindazonáltal a Bizottság ezt nem tekinti az említett szervek összehangolt lépésének, ezért a konkrét körülményeket figyelembe véve az Osztrák Köztársaságra kiszabandó pénzbírság mértéke csökkenthető.
            
            
               A 2012/678/EU felhatalmazáson alapuló határozat 14. cikke (3) bekezdésének e) pontja szerinti kritériumok tekintetében a jelentés megállapítja, hogy a STAT és az érintett szervek a vizsgálat során nagymértékben együttműködő magatartást tanúsítottak. A Bizottság e tekintetben saját versenyjogi gyakorlatára támaszkodik, amely szerint a pénzbírságok összege a vizsgálat során tanúsított együttműködés okán számottevő mértékben csökkenthető. 
            
            
               Mindazonáltal a Bizottság megállapította, hogy a STAT – annak ellenére, hogy a tartományi hivatal legalább 2013. január 12-től teljes mértékben és közvetlenül tájékoztatta, hogy Salzburg tartomány számláival kapcsolatban megtévesztő adatokat nyújtottak be – elmulasztotta haladéktalanul tájékoztatni a Bizottságot (Eurostat) e tényekről. Ezen elem alapján általában véve indokolt a pénzbírság összegének növelése. A két fent említett elem együttes eredményeként a Bizottság úgy véli, hogy az Osztrák Köztársaságra kiszabandó pénzbírság bizonyos mértékben csökkenthető.
            
         
         
            
               Összességében, a Bizottság azt ajánlja a Tanácsnak, hogy az Osztrák Köztársaságra kiszabandó pénzbírság összegét 29,8 millió EUR-ban, vagyis a referenciaösszeg duplájának 25 %-ában határozza meg. 
            
            
               Az 1173/2011/EU rendelet 8. cikkének (2) bekezdése értelmében a pénzbírság teljes összege nem haladhatja meg az Osztrák Köztársaság aktuális bruttó hazai termékének (GDP) 0,2 %-át. Az ajánlott pénzbírság összege nem haladja meg Ausztria 2015. évi GDP-jének 0,2 %-át.
            
            
               3.
                     Következtetés és ajánlás
            
            
               Végezetül a Bizottság jelentése megállapítja, hogy az Osztrák Köztársaság államháztartási szektorának három szerve súlyos mulasztást követett el azáltal, hogy nem biztosította az adatok összeállításának megfelelő ellenőrzését és a megfelelő jelentéstételi eljárásokat, továbbá hogy az említett szervek egyikének egyik alegysége megtévesztő adatokat tett közzé a pénzügyi tranzakciókról, illetve eltitkolta azokat, amelynek következtében 2012-ben és 2013-ban, vagyis az 1173/2011/EU rendelet hatálybalépését követően a 2008–2012 közötti évekre vonatkozó hiány és államadósság tekintetében téves adatokat nyújtott be. A Bizottság e megállapítások alapján azt ajánlja a Tanácsnak, hogy 29,8 millió EUR összegű pénzbírságot szabjon ki az Osztrák Köztársaságra.
            
            
               2017/0044 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Salzburg tartomány adósságadatainak manipulálása miatt az Ausztriát érintő pénzbírság kiszabásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a költségvetési felügyelet euróövezetbeli eredményes érvényesítéséről szóló, 2011. november 16-i 1173/2011/EU európai parlamenti és tanácsi rendeletre
                  5
                és különösen annak 8. cikke (1) bekezdésére,
            
            
               tekintettel a költségvetési felügyelet euróövezetbeli eredményes érvényesítéséről szóló 1173/2011/EU európai parlamenti és tanácsi rendeletben foglaltak szerint a statisztikák manipulálásával kapcsolatos vizsgálatokról és pénzbírságokról szóló, 2012. június 29-i 2012/678/EU felhatalmazáson alapuló bizottsági határozatra
                  6
               ,
            
            
               tekintettel az osztrák statisztikák manipulálásával kapcsolatos, 1173/2011/EU rendelet szerinti vizsgálatról szóló, 2017. február 22-én elfogadott bizottsági jelentésre
                  7
               ,
            
            
               tekintettel az Európai Bizottság ajánlására,
            
            
               mivel:
            
            
               (1)Az Európai Unió működéséről szóló szerződés (EUMSZ) 126. cikkének (1) bekezdése szerint a tagállamoknak kerülniük kell a túlzott költségvetési hiányt. Az EUMSZ 121. és 126. cikke, vagy a Szerződésekhez csatolt, a túlzott hiány esetén követendő eljárásról szóló jegyzőkönyv alkalmazása szempontjából lényeges, költségvetési hiányra és államadósságra vonatkozó adatok az Unió gazdaságpolitikai koordinációjának alapvető bemeneti forrásai.
            
            
               (2)Az euróövezetbeli költségvetési felügyelet érvényesítésének javítása és az elrettentés érdekében a Tanács a Bizottság ajánlása alapján eljárva pénzbírságot szabhat ki a költségvetésihiány- és államadósság-adatok – akár szándékosan, akár súlyos gondatlanságból történő – valótlan bemutatásáért felelős tagállamra.
            
            
               (3)A Bizottság 2016. május 3-án az osztrák statisztikák manipulálásával kapcsolatos, 1173/2011/EU rendelet szerinti vizsgálatot indított. A 2012/678/EU felhatalmazáson alapuló határozat értelmében Ausztria 2016. december 20-án felkérést kapott arra, hogy tegye meg észrevételeit a vizsgálat előzetes megállapításai kapcsán. Ausztria 2017. január 25-én küldte meg írásos észrevételeit az előzetes megállapításokról.
            
            
               (4)A Bizottság 2017. február 22-én az Ausztria által megküldött észrevételeket is figyelembe véve jelentést fogadott el az osztrák statisztikák manipulálásával kapcsolatos, 1173/2011/EU rendelet szerinti vizsgálatról. 
            
            
               (5)A jelentésben a Bizottság megállapítja, hogy a Landesrechnungshof (LRH) és Salzburg tartomány tartományi hivatala és a hivatalban lévő tartományi kormány, azaz az Osztrák Köztársaság államháztartási szektorán belüli szervek súlyos mulasztást követtek el azáltal, hogy nem biztosították az adatok összeállításának megfelelő ellenőrzését és a megfelelő jelentéstételi eljárásokat. Ezáltal az említett szervek elősegítették, hogy Salzburg tartomány tartományi hivatalának költségvetési részlege megtévesztő adatokat tehessen közzé a pénzügyi tranzakciókról, illetve eltitkolhassa azokat, amelynek következtében 2012-ben és 2013-ban, vagyis az 1173/2011/EU rendelet hatálybalépését követően a 2008–2012 közötti évekre vonatkozó osztrák államadóssági adatokkal megtévesztették az Eurostatot. Ezenfelül a jelentés azt is megállapította, hogy az Osztrák Statisztikai Hivatal (a továbbiakban: STAT) tudatában volt annak, hogy fennállt annak a lehetősége, hogy Salzburg tartomány számláival kapcsolatban legalább 2012. december 6-a óta megtévesztő adatokat nyújtottak be, jóllehet e tényről csak 2013. október 10-én tájékoztatta a Bizottságot (Eurostat).
            
         
         
            
               (6)A pénzbírság összege nem haladhatja meg Ausztria 2015. évi bruttó hazai termékének 0,2 %-át.
            
            
               (7)A kiszabandó pénzbírság referenciaösszegét azon nagyobb hatás 5 %-aként kell meghatározni, amelyet a megtévesztés a túlzotthiány-eljárás szerinti adatszolgáltatás releváns évei tekintetében Ausztria államadósságára gyakorol. Az Osztrák Köztársaság által a túlzotthiány-eljárás keretében 2014 áprilisában jelentett adósságadatokat 1 192 millió EUR-val kellett korrigálni. A referenciaösszeget így 59,6 millió EUR-ban kell meghatározni.
            
            
               (8)A 2012/678/EU felhatalmazáson alapuló határozat 14. cikke (3) bekezdésének d) pontja szerinti kritériumok tekintetében a Bizottság jelentése megállapítja, hogy a tagállam pénzbírságra esetlegesen okot adó releváns cselekményei azok, amelyekre 2011. december 13., vagyis az 1173/2011/EU rendelet hatálybalépése és a vizsgálat indítása között került sor. Továbbá azt is megállapítja, hogy az utolsó adatszolgáltatásra, amelyben megtévesztő statisztikai adatokat nyújtottak be, a túlzotthiány-eljárás keretében 2013 októberében került sor, a 2009–2012 közötti évekre kiterjedően. A rendelettel összefüggésben releváns a 2011. és 2012. évekre vonatkozó valótlan bemutatás, amelyre a 2012. évi és 2013. évi túlzotthiány-eljárás keretében került sor. Ezen elemek alapján indokolt a pénzbírság összegének emelése.
            
            
               (9)A 2012/678/EU felhatalmazáson alapuló határozat 14. cikke (3) bekezdésének a) pontja szerinti kritériumok tekintetében a Bizottság jelentése megállapítja, hogy az Osztrák Köztársaság egészének adósságára gyakorolt hatás korlátozottsága miatt a megtévesztő adatok benyújtása nem gyakorolt jelentős hatást az Unió megerősített gazdasági kormányzásának működésére. Ezen elemek alapján a pénzbírság összegének csökkentése indokolt.
            
            
               (10)A 2012/678/EU felhatalmazáson alapuló határozat 14. cikke (3) bekezdésének b) pontja szerinti kritériumok tekintetében a Bizottság jelzi a jelentésében, hogy a megtévesztés súlyos gondatlanságból ered. A jelentés tehát nem állapítja meg a megtévesztés szándékosságát a túlzotthiány-eljárás tekintetében. E tekintetben nincs szükség a pénzbírság összegének módosítására.
            
            
               (11)A 2012/678/EU felhatalmazáson alapuló határozat 14. cikke (3) bekezdésének c) pontja szerinti kritériumok tekintetében a jelentés megállapítja, hogy a megtévesztő adatok benyújtását elősegítette az tény, hogy az Osztrák Köztársaság államháztartási szektorának három szerve súlyos mulasztást követett el azáltal, hogy nem biztosította az adatok összeállításának megfelelő ellenőrzését és a megfelelő jelentéstételi eljárásokat. Mindazonáltal a Bizottság ezt nem tekinti az említett szervek összehangolt lépésének. Ezen elemek alapján a pénzbírság összegének csökkentése indokolt.
            
            
               (12)A 2012/678/EU felhatalmazáson alapuló határozat 14. cikke (3) bekezdésének e) pontja szerinti kritériumok tekintetében a Bizottság jelentésében megállapítja, hogy a STAT és az érintett szervek a vizsgálat során nagymértékben együttműködő magatartást tanúsítottak. Ezen elem alapján általában véve indokolt a pénzbírság összegének csökkentése. Mindazonáltal a Bizottság megállapította, hogy a kellő gondosság elve alapján a STAT-nak sokkal gyorsabban lehetett és kellett volna cselekednie, és proaktívabb szerepet lehetett, illetve kellett volna betöltenie a Bizottság (Eurostat) arra vonatkozó tájékoztatása terén, hogy Salzburg tartomány számláiban valótlanul mutatták be az adatokat. Ezen elem alapján általában véve indokolt a pénzbírság összegének növelése. Tekintetbe véve az összeg csökkentését és az összeg növelését indokló elemek együttes hatását, bizonyos mértékű csökkentés még alkalmazható a pénzbírság összegére.
            
            
               (13)E körülmények figyelembevételével az Ausztriára kiszabandó pénzbírság összegét 29,8 millió EUR-ban indokolt meghatározni,
            
            
               ELFOGADTA EZT A HATÁROZATOT: 
            
            
               1. cikk
            
            
               A Tanács 29,8 millió EUR összegű pénzbírságot szab ki Ausztriára az államadósságra vonatkozó adatoknak a három kormányzati szerv súlyos gondatlanságából eredő valótlan bemutatása miatt, amint azt az osztrák statisztikák manipulálásával kapcsolatos, 1173/2011/EU rendelet szerinti vizsgálatról szóló európai bizottsági jelentés meghatározza.
            
            
               2. cikk
            
            
               Ennek a határozatnak az Osztrák Köztársaság a címzettje.
            
            
               Kelt Brüsszelben, -án/-én.
            
            
               
                     A Tanács részéről
               
               
                     az elnök
               
            
         
         
            
                  
                     (1)
                  HL L 306., 2011.11.23., 1. o.
               
               
                  
                     (2)
                  COM(2017) 94 final.
               
               
                  
                     (3)
                  Nevezetesen a 2012. évi (a 2008–2011 közötti évekre vonatkozó) és 2013. évi (a 2009–2012 közötti évekre vonatkozó) adatszolgáltatásban szereplő adatszolgáltatási évek összesített száma, azon képlet alapján, miszerint az n. évben benyújtott adatok az n-1., az n-2., az n-3. és az n-4. évekre vonatkoznak.
               
               
                  
                     (4)
                  HL L 306., 2012.11.6., 21. o.
               
               
                  
                     (5)
                  HL L 306., 2011.11.23., 1. o.
               
               
                  
                     (6)
                  HL L 306., 2012.11.6., 21. o.
               
               
                  
                     (7)
                  COM(2017) 94 final.